四月望日自孝悌坊遷冠蓋孫氏第
作者：張耒
朝代：宋

paragraphs: 青蕪滿古城，白日照大澤。
街荒雞犬鬧，市遠喧閧寂。
中有騰騰者，淮陽四年客。
坐偷太倉粟，穩睡而飽食。
平生願陳力，衰老困逼迫。
何曾一可意，但有百無益。
偷安淺夫志，苟且志士惜。
窮通有天理，誓不安苟得。
朱陽方肇序，春去無轍迹。
悵此復幾時，撫事三歎息。